
Σάββατο, 07 Νοεμβρίου 2026
ΔΕΛΤΙΟ ΤΥΠΟΥ
Έρευνες προς εντοπισμό αγνοούμενου δύτη στην Κόρινθο – Αναστολή απόπλου Ε/Γ-Ο/Γ-Τ/Χ-Κ/Μ στη Λέρο – Εντοπισμός και διάσωση 50 αλλοδαπών νότια της Αγίας Γαλήνης – Σύλληψη αλλοδαπών στην Ηγουμενίτσα

	Τις απογευματινές ώρες χθες, ενημερώθηκαν οι Λιμενικές Αρχές της Κορίνθου, του Κιάτου και της Ιτέας για περιστατικό ενός αγνοούμενου 26χρονου δύτη, στη θαλάσσια περιοχή της παραλίας «ΣΤΕΡΝΑ» Κορινθιακού Κόλπου. Υπό τον συντονισμό του Ενιαίου Κέντρου Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ., ξεκίνησαν έρευνες από δύο Περιπολικά σκάφη Λ.Σ.-ΕΛ.ΑΚΤ., το αλιευτικό «ΑΓΙΟΣ ΝΙΚΟΛΑΟΣ» Ν.Κ. 145, δύο ιδιώτες δύτες, ένα Περιπολικό όχημα από ξηράς, μέλη του διασωστικού σώματος Κορινθίων «ΠΗΓΑΣΟΣ», μέλη του Συλλόγου Εθελοντών Πυροπροστασίας Δασών Λουτρακίου-Περαχώρας με χρήση μη επανδρωμένου αεροσκάφους (drone), ένα Ελικόπτερο της Πολεμικής Αεροπορίας, ενώ αφίχθη και κλιμάκιο της Μονάδας Υποβρυχίων Αποστολών του Λ.Σ.-ΕΛ.ΑΚΤ., με αρνητικά μέχρι στιγμής αποτελέσματα. Οι έρευνες συνεχίζονται, ενώ τυχόν εξελίξεις θα γνωστοποιηθούν με νεότερο δελτίο τύπου. Προανάκριση διενεργείται από το Λιμεναρχείο Κορίνθου.

*****
Τις πρωινές ώρες σήμερα, το επιβατηγό-οχηματαγωγό-ταχύπλοο-καταμαράν (Ε/Γ-Ο/Γ-Τ/Χ-Κ/Μ) «ΔΩΔΕΚΑΝΗΣΟΣ ΕΞΠΡΕΣ» Ν.Ρ. 38 επρόκειτο να αποπλεύσει από το λιμάνι της Λέρου για εκτέλεση εγκεκριμένου δρομολογίου προς Κω-Σύμη-Κάλυμνο-Σύμη-Κω-Λέρο-Σύμη-Κάλυμνο. Κατά τον έλεγχο από στελέχη της Λιμενικής Αρχής, διαπιστώθηκε ότι δεν είχε προβλεφθεί η χρησιμοποίηση διπλού ή εναλλακτικού πληρώματος παρόλο που ο εν λόγω πλους, συνολικής διάρκειας 13 ωρών και 30 λεπτών, υπερβαίνει τον μέγιστο χρόνο επιτρεπόμενης ημερήσιας απασχόλησης του πληρώματος. Κατόπιν των ανωτέρω, η Λιμενική Αρχή της Λέρου προέβη σε αναστολή απόπλου του εν λόγω πλοίου.
Από το Λιμεναρχείο Λέρου πρόκειται να κινηθεί η διαδικασία επιβολής των προβλεπόμενων διοικητικών κυρώσεων, ενώ το πλοίο έλαβε άδεια για έναν μεμονωμένο πλου, κενό επιβατών και φορτίου για λιμένα Ρόδου.

*****
Τις απογευματινές ώρες χθες, ενημερώθηκε η Λιμενική Αρχή της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για παροχή συνδρομής σε μια λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 30 ν.μ. νότια της Αγίας Γαλήνης. Οι 43 αλλοδαποί (37 άντρες 5 γυναίκες και 1 ανήλικος) εντοπίστηκαν και περισυλλέχθηκαν από ένα Ναυαγοσωστικό (Ν/Γ) σκάφος Λ.Σ.-ΕΛ.ΑΚΤ. και μεταφέρθηκαν στο λιμάνι της Αγίας Γαλήνης. Στη συνέχεια, οι διασωθέντες μεταφέρθηκαν σε χώρο φιλοξενίας του Ρεθύμνου, συνοδεία στελεχών της Λιμενικής Αρχής της Αγίας Γαλήνης.

*****
Τις πρώτες πρωινές ώρες σήμερα, στελέχη του Κεντρικού Λιμεναρχείου Ηγουμενίτσας προέβησαν στη σύλληψη δύο αλλοδαπών (υπηκόων Ιράν) ηλικίας 23 και 25 ετών. Συγκεκριμένα, σε έλεγχο που διενεργήθηκε από στελέχη του Γραφείου Ασφάλειας του Κεντρικού Λιμεναρχείου Ηγουμενίτσας, εντός του λιμένα εξωτερικού Ηγουμενίτσας, οι ανωτέρω κατείχαν και επέδειξαν πλαστά ταξιδιωτικά έγγραφα, με σκοπό την παράνομη έξοδό τους στο εξωτερικό.
Από τη Λιμενική Αρχή Ηγουμενίτσας που διενεργεί την προανάκριση, κατασχέθηκαν τα πλαστά έγγραφα.

